કલર-લૅમિનેશનનો સૌથી મોટો અને ઊડીને આંખે વળગતો ફાયદો એને કારણે ફર્નિચર પર આવતી મિરર-ઇફેક્ટ છે. આ મિરર-ઇફેક્ટને કારણે આખું ફર્નિચર રીતસરનું ચમકવા લાગે છે. વળી આ ચળકાટ પણ પાછો આંખોને વાગે એવો નહીં, પરંતુ દિલને મોહી લેનારો હોય છે. એ સિવાય એનો બીજો મોટો ફાયદો ફર્નિચરને સાફ કરવામાં પડતી સુવિધા છે. કલર-લૅમિનેશનનું કોટિંગ જ કંઈક એવા પ્રકારનું છે કે એ કોઈ પણ પ્રકારના આછા કે ઘેરા રંગોને ફર્નિચરમાં ઍબ્સૉર્બ થવા દેતું નથી. પરિણામે એના પર ચા, કૉફી, પેનની શાહીથી માંડીને કશું પણ ઢળે તો તમારે તરત એને સાફ કરવા માટે દોડવું પડતું નથી; બલકે કશું ઢળે ત્યારે પણ માત્ર સાબુના ભીના કપડાથી સાફ કરી લેવાથી જ કામ પતી જાય છે. બીજી કોઈ જ વિશેષ પળોજણની આવશ્યકતા રહેતી નથી. એ સિવાય ફર્નિચર પર સનમાઇકા લગાડવાથી કેટલીક વાર જો એને ચોંટાડવામાં કશી ખામી રહી જાય તો ક્યારેક વચ્ચે-વચ્ચે એમાં નાના-નાના ફુગ્ગા જેવા બબલ્સ ઊપસી આવે છે, પરંતુ કલર-લૅમિનેશનમાં આવી કોઈ સમસ્યા ક્યારેય ઊભી થતી જ નથી. પરિણામે દેખાવમાં એ હંમેશાં એકસરખું સપાટ જ લાગે છે.